text: Flere tog aflyst på grund af problemer med sporskift
  11 december 2017 kl. 06.15
  Mandag morgen er flere tog til og fra Esbjerg aflyst.
  Afgangen klokken 7.53 mellem Ribe og Esbjerg er aflyst – og den er kun én blandt flere aflysninger til og fra Esbjerg mandag morgen.
  Aflysningerne skyldes problemer med sporskifterne.
  - Vores sporskiftevarmer er ude af drift, så aflysningerne er en kombination af det kolde vejr og manglende varme til selve sporskiftet, siger kommunikationsmedarbejder hos Arriva, Trine Gundorph, til TV SYD.
  Frysende passagerer må derfor væbne sig med tålmodighed eller benytte sig af andre transportformer.
  - Vi arbejder på at komme tilbage i normal drift, men jeg kan endnu ikke sige, hvornår det sker, slutter Trine Gundorph.
  Tidligere på morgenen var afgangen klokken 6.53 mellem Esbjerg og Ribe samt 6.25 mellem Varde og Esbjerg også aflyst.
  
  
  